En bilist kan godt vinke farvel til kørekortet og i stedet finde dankortet frem. Kæmpebøde er på vej i postkassen.

Fredag eftermiddag blev en bilist snuppet i fartkontrol med alarmerende høj hastighed i en 60 km/t-zone. Ikke mindre end 167 km/t viste målingen i politiets fotomåler. - Det er decideret vanvidskørsel. Det er jo et sted, hvor der kører mange biler, og hvor vi i forvejen ser mange uheld, siger politiassistent Kim Haubro fra Nordjyllands Politi. Den høje fart betyder, at bilisten mister kørekortet ubetinget og kan se frem til en kæmpe bøde på mindst 8.000 kroner. En ubetinget frakendelse betyder, at man skal aflevere kørekortet, og at man mister retten til at køre bil i en periode på seksmåneder eller mere. Når perioden er udløbet, skal man bestå en kontrollerende køreprøve (dvs. både en teoriprøve og en køreprøve) for at få sit kørekort tilbage. Uanset om frakendelse er betinget eller ubetinget, har man en slags 'prøvetid' bagefter, når man har fået kørekortet tilbage. Prøvetiden er typisk tre år. I prøvetiden vil forseelser, der normalt 'kun' giver betinget frakendelse, udløse ubetinget frakendelse i minimum seks måneder. Den voldsomme overskridelse af fartgrænsen skete i Dollerup på Hadsund Landevej syd for Aalborg.